[pic] | KOMMISSIONEN FOR DE EUROPÆISKE FÆLLESSKABER |

Bruxelles, den xxx

KOM(2007) yyy endelig

BERETNING FRA KOMMISSIONEN

Generaldirektoratet for Humanitær Bistand - (ECHO) Årsberetning for 2006 [SEK(2007) 1227]

INDHOLD

1. Indledning 3

2. Overordnede policyaspekter 4

3. Overblik over GD ECHO'S humanitære operationer i 2006 5

3.1. Hovedbegivenheder og fordeling af midler 5

3.2. Hovedindsats i 2006, efter region 7

3.3. Komparativ analyse 8

3.4. Temafinansiering 9

3.5. Katastrofeberedskabsaktiviteter (herunder DIPECHO) 9

3.6. Sammenkobling af nødhjælp, rehabilitering og udvikling (LRRD) 10

3.7. Vigtigste partnere i humanitære operationer 10

4. Forbindelser med andre EU-institutioner, medlemsstater, større humanitærepartnere og donorer fra trejdelande 11

5. Andre aktiviteter 11

6. Konklusion 12

Bilag:

Detaljeret landegennemgang over humanitære operationer, forbindelser med partnere, vurderingsresultater samt finanstabeller og statistikker [SEK(2007) 1227].

INDLEDNING

GD ECHO er Kommissionens tjenestegren med ansvar for at yde humanitær bistand til ofre for konflikter og katastrofer i tredjelande, både natur- og menneskeskabte. Dette generaldirektorat har til opgave at redde og bevare liv, at mindske eller forebygge nød og at beskytte integriteten og sikkerheden for befolkninger, der er ramt af humanitære kriser som beskrevet i Rådets forordning nr. 1257/96. GD ECHO støtter humanitære hjælpeaktioner i henhold til internationalt aftalte humanitære principper neutralt, upartisk og uden at diskriminere i overensstemmelse med international humanitær ret ("IHL") og forsvarer det humanitære område og principper, som i stigende grad trues. For GD ECHO bevares dette humanitære område bedst ved, at der opretholdes et stærkt engagement med principperne for god humanitær donoradfærd (GHD), bistand af høj kvalitet og en fortsat åben dialog med andre nøgleaktører .

De beslutninger og initiativer, som tjenestegrenen tager, bestemmes udelukkende på grundlag af vurderingen af humanitære behov, og de hverken styres eller påvirkes af politiske overvejelser ud over Den Europæiske Unions solidaritet med folk i nød. Bistanden skal gå direkte til de nødlidende, uanset deres race, tro eller politiske overbevisning.

GD ECHO gennemfører ikke selv bistandsprogrammer. Det er en bidragyder, der udfører sin mission ved at finansiere EF's humanitære aktioner gennem partnere , som har underskrevet partnerskabsrammeaftalen (FPA), som f.eks. ngo'er og internationale organisationer (Røde Kors-bevægelsen) eller den finansielle og administrative rammeaftale (FAFA) for FN's agenturer (især UNICEF, UNHCR og WFP[1]).

GD ECHO's opgave er at sikre, at varer og tjenester hurtigt kommer ud til de kriseramte områder gennem disse partnere. Bistanden kan leveres hurtigere på grund af særlige bestemmelser i finansforordningen og de tilhørende gennemførelsesforanstaltninger, der står i nær forbindelse med partnerskabsprincippet, som understøtter forbindelserne på længere sigt. Disse strukturelle aftaler gør det også muligt for GD ECHO at udsende tekniske assistenter (ECHO-eksperter) til stedet, så det sikres, at de sårbare dele af samfundet kan identificeres, at der foretages en nøjagtig behovsvurdering, at de hensigtsmæssige partnere og projekter til dækning af behovet hurtigt kan udpeges med efterfølgende overvågning af partnerne og projektets gennemførelse på stedet med henblik på en fornuftig finansiel administration, der giver en rimelig sikkerhed.

Et yderligere formål med bistanden er sammen med andre støtteinstrumenter at lette befolkningens tilbagevenden til selvforsyning, hvor og i det omfang det kan lade sig gøre, og at gøre det muligt at nedtrappe GD ECHO's finansiering på gode betingelser. På den baggrund medvirker GD ECHO aktivt til at gennemføre en sammenkoblingsstrategi mellem nødhjælp, rehabilitering og udvikling , "LRRD", og er med til at udvikle et stærkere samarbejde med andre af Kommissionens tjenestegrene eller andre donorer. På grundlag af erfaringerne med katastrofer arbejder GD ECHO også med at fremme katastrofeberedskabet for at mindske menneskers sårbarhed og eksponering for risici og katastrofer og samtidig mindske de økonomiske omkostninger ved sådanne katastrofer. Endelig kan GD ECHO for at løse sin opgave ordentligt i nødvendigt omfang støtte sine gennemførelsespartneres foranstaltninger med henblik på kapacitetsopbygning .

I denne rapport opsummeres GD ECHO's hovedaktiviteter i 2006. I bilaget findes detaljer over generaldirektoratets virksomhed i 2006, herunder en landeoversigt over humanitære operationer og statistikker.

OVERORDNEDE POLICYASPEKTER

Generelt gælder det for de seneste årtier, at naturkatastrofernes omfang og antal er steget ligesom også antallet af ramte personer, hvor de fattigste er blevet uforholdsmæssigt hårdt ramt. Ifølge prognoserne kan denne tendens forventes at stige fremover.

Samtidig er antallet af konflikter stort set uforandret, men de nuværende konflikter har en tendens til at vare længere, og de bliver stadig mere ødelæggende, selv om antallet af flygtninge er faldet i de seneste år. Antallet af fordrevne personer i eget land er stabilt, men udgør stadig mere end 25 millioner[2].

På det politiske område har GD ECHO taget adskillige initiativer for at tage højde for, at humanitær bistand ydes på et internationalt plan, som er under væsentlig udvikling, ikke kun hvad angår katastrofernes natur, hyppighed og intensitet, men også på grund af den geopolitiske sammenhæng, som hjælpen ydes i. Der er kommet nye aktører til , bl.a. ikke-traditionelle donorer, herunder medvirkende fra erhvervslivet, eller stater, der ikke tidligere har beskæftiget sig med humanitær bistand. Ligeledes spiller medlemsstaternes civilbeskyttelsessystemer og militær efterhånden en væsentlig rolle under visse omstændigheder, og der skal tages hensyn til dem i mange humanitære operationer. Mens en stor del af dette område er omfattet af princippet om "god humanitær donoradfærd", er dette initiativ aldrig blevet godkendt på EU-plan. For at være på forkant med og tilpasse sig dette miljø, der er i stadig udvikling, arbejder GD ECHO på yderligere at forbedre samarbejdet med civilbeskyttelsesmekanismer og med samarbejde mellem civile og militæret. Kommissæren med ansvar for humanitær bistand har givet GD ECHO til opgave at lancere et større politisk initiativ i form af en meddelelse fra Kommissionen til Rådet og Europa-Parlamentet om en EU-konsensus om principper og bedste praksis for humanitære aktioner med henblik på at styrke effektiviteten og koordineringen af EU's politik på dette område.

For at forbedre Kommissionens reaktion på katastrofer inden for EU's strategi om en bedre reaktion på katastrofer og kriser i tredjelande (KOM(2005) 153) har GD ECHO foreslået at øge antallet af eksperter på stedet , herunder personer med uddannelse og erfaring i hurtig behovsvurdering, som hurtigt kan rykke ud i katastrofetilfælde. Sammen med en yderligere styrkelse af GD ECHO's operationelle og kontraktuelle procedurer har dette øget kapaciteten og nedsat reaktionstiden for levering af humanitær bistand gennem GD ECHO's gennemførelsespartnere, som omfatter ngo'er, internationale organisationer og FN-organisationer. Dette gør det muligt for tjenestegrenen at yde et væsentligt bidrag til yderligere udvikling af EU's kapacitet til at håndtere kriser og katastrofer, hvilket i stigende grad er en politisk prioritet i kølvandet på meddelelserne efter tsunamien, Barnier-rapporten og de dermed beslægtede dokumenter.

2006 markerer afslutningen på de sidste finansielle overslag , der dækker 2000-2006. Inden for disse overslag er budgettet for humanitær bistand blevet holdt stabilt og på et minimalt beløb, først 471 mio. EUR i 2000 og endelig 496 mio. EUR i 2006. Dette minimale beløb betød, at GD ECHO hvert år måtte søge om forstærkning, hovedsageligt ved brug af nødhjælpsreserven, der først og fremmest er beregnet til humanitær bistand.

Med de nye finansielle overslag for 2007-2013 integreres alle aktiviteter af humanitær art i ét enkelt instrument. På grund af integreringen af fødevarebistand og hjælp til fordrevne personer vil det humanitære budget for 2007 udgøre 732 mio. EUR (hvor det tilsvarende beløb i 2006 var 710 mio. EUR) med en årlig indikativ stigning på 3 %.

OVERBLIK OVER GD ECHO'S HUMANITÆRE OPERATIONER I 2006

Hovedbegivenheder og fordeling af midler

Inden for humanitær bistand var 2006 et særdeles udfordrende år med krisen i Libanon samt med en række naturkatastrofer oven i den eksisterende byrde fra humanitære kriser.

Året begyndte med en række udbrud af tørke i Afrikas Horn, det sydlige Afrika og Afghanistan, eftervirkningerne af sultkatastrofen i Niger i 2005 og jordskælvet i Java (Indonesien) den 27. maj, der efterlod over en million hjemløse. Kommissionen skulle ligeledes håndtere den stadig alvorligere humanitære tilstand i Sudan, den tilspidsede krise på Vestbredden og i Gaza og de vedvarende humanitære behov i Congo, Tjetjenien og Colombia for blot at nævne nogle få af de mest dramatiske humanitære kriser. Den korte, men yderst komplekse krise i Libanon i juli og august krævede, at Europa-Kommissionen kom med et alsidigt modspil, hvor hurtig levering af humanitær bistand var afgørende.

Den forværrede humanitære situation medførte, at GD ECHO i 2006 måtte trække på Kommissionens nødhjælpsreserve tre gange: til Sudan (Darfur), Libanon samt Vestbredden og Gaza, i alt 140 mio. EUR[3]. Disse begivenheder havde en væsentlig betydning for GD ECHO, der stod med et budget på 671 mio. EUR over for et budget, der oprindelig var sat til 496 mio. EUR (afrundede tal).

GD ECHO's reaktion på humanitære kriser i 2006 blev kanaliseret gennem 90 finansieringsbeslutninger. Forpligtelsesbevillingerne blev 100 % gennemført. AVS-landene var de største bistandsmodtagere (322 mio. EUR, eller 48 %), efterfulgt af Østeuropa, nye uafhængige stater, Mellemøsten og Middelhavslandene (177,9 mio. EUR, eller 27 %) samt Asien og Latinamerika (105,5 mio. EUR, eller 16 %).

Tabellen nedenfor giver et overblik over den geografiske fordeling af beslutningerne om humanitær bistand, der blev truffet i 2006 (beløb i mio. EUR):

Enhed/region | Beløb | % |

A/1: Afrika, Vestindien, Stillehavsområdet | 322 060 000 | 48 |

Afrikas Horn | 161 050 000 |

De Store Søer | 84 050 000 |

Vestafrika | 56 150 000 |

Vestindien og Stillehavet | 1 610 000 |

Det sydlige Afrika | 19 200 000 |

A/2: Østeuropa, nye uafhængige stater, Mellemøsten, Middelhavslandene | 177 900 000 | 27 |

NIS (Tjetjenien, Kaukasus, Tadsjikistan …) | 33 000 000 |

Mellemøsten | 134 000 000 |

Middelhavslandene | 10 900 000 |

A/3: Asien, Latinamerika | 105 491 305 | 16 |

Asien | 86 891 305 |

Latinamerika | 18 600 000 |

0/1: Temafinansiering + gavebistand | 20 500 000 | 3 |

Faglig bistand (eksperter og forskudskonti) | 19 000 000 | 3 |

Dipecho - katastrofeberedskab | 19 050 000 | 3 |

Støtteomkostninger og brug af omfordelte indtægter | 7 005 627 | 1 |

I ALT 2006 | 671 006 932 | 100 |

[pic]

GD ECHO's respons på humanitære kriser har udviklet sig i takt med ændringerne i de globale humanitære behov i 2006, hvilket fremgår af den regionale fordeling i generaldirektoratets finansieringsmønster, med særlig vægt lagt på de "glemte kriser". For at sikre, at GD ECHO's operationer er behovsstyrede, baseres generaldirektoratets arbejdsprogram på en global behovsvurderingsmetode (GNA). Den gør det muligt at lave en horisontal vurdering, hvor man sammenligner situationen i omkring 140 udviklingslande på grundlag af humanitære indikatorer (menneskecentreret udvikling, menneskelig fattigdom, risiko for naturkatastrofer, konflikter, flygtninge, internt fordrevne, underernæring blandt børn under fem år, dødelighed og andre donorers bidrag). Denne metode blev i 2006 gjort mere sofistikeret, da GNA blev opdelt i to indeks, et for sårbarhed og et for kriser.

GD ECHO's bistandsstrategi har fortsat fokuseret på glemte kriser . Dermed forstås tilstande, hvor væsentlige humanitære behov kun får ringe opmærksomhed fra donorerne - hvilket afspejles i bistandsniveauet - og medierne. GD ECHO's analyse til fastlæggelse af glemte kriser er baseret på både kvantitative data (manglende mediedækning eller ringe donorbistand kombineret med stort bistandsbehov) og kvalitative faktorer (vurdering på stedet foretaget af GD ECHO's eksperter og områdeansvarlige). I 2006 blev der konstateret følgende glemte kriser: Tjetjenien, Myanmar, flygtninge fra Sahrawi (Algeriet), Nepal og i mindre grad Indien i form af krisen i Kashmir. I løbet af året blev der tildelt 65,7 mio. EUR i støtte til disse kriser, svarende til 14 % af de i alt 489,5 mio. EUR, der i alt blev bevilget fra kapitel 23 02 i budgettet og EUF.

Resultaterne af GNA- og FCA-vurderingerne kan findes på webstedet Europa på: http://ec.europa.eu/comm/echo/information/strategy/index_en.htm.

Hovedindsats i 2006, efter region[4]

Detaljerne for disse aktioner findes i bilagets del I.

Afrika, Vestindien og Stillehavet (AVS-landene)

I 2006 tildelte GD ECHO 322 mio. EUR til AVS-landene. De største initiativer var følgende:

- I Sudan steg budgetbevillingen på grund af den forværrede situation i Darfur fra 40 mio. EUR til 97 mio. EUR, og der blev bevilget yderligere 17 mio. EUR til Tchad som reaktion på konsekvenserne af de sudanesiske befolkningsbevægelser.

- Det nordlige Uganda lider under snart tyve års væbnet konflikt. Regeringen bekæmper "Lord's Resistance Army" (LRA) i de nordlige områder. Budgettildelingen på 19 mio. EUR i 2006 blev øremærket til vand og sanitet, sundhed og ernæring, eksistensgrundlag og fødevaresikkerhed, beskyttelse og andre nødvendigheder.

- I Burundi blev der brugt 17 mio. EUR til fordel for sårbare personer, og der blev således skaffet medicin til sundhedscentre og offentlige hospitaler. Som led i kampen mod kolera fik folk drikkevand samt specialiserede behandlingscentre og uddannelse i sanitet. Endelig kunne folk også drage fordele af beskyttelsesaktiviteter.

- I Den Demokratiske Republik Congo (DRC) blev den samlede bevilling på 50 mio. EUR brugt til at imødekomme det grundlæggende behov for sundhed, ernæring og husly for de mest sårbare befolkningsgrupper i det fattigste område (de østlige regioner) og til humanitær lufttransportkapacitet.

- I Liberia blev budgettet på 19,8 mio. EUR brugt til fortsat at hjælpe med at få flygtninge og fordrevne tilbage og geninstalleret i deres oprindelige område med finansiering af hjælpepakker, transport og generel bistand, herunder beskyttelse.

Middelhavslandene og Mellemøsten

Den eskalerende spænding i de besatte palæstinensiske områder og de behov, som de mest sårbare befolkningsgrupper og de palæstinensiske flygtninge i Jordan, Libanon og Syrien har, nødvendiggjorde en stigning i den oprindelige budgettildeling fra 34 til 84 mio. EUR som reaktion på de øgede behov i følgende sektorer: fødevarer, sundhed, vand og sanitet, nødbeskæftigelse og beskyttelse.

Desuden betød krigen mellem Israel og Hisbollah, der varede en måned, dødsfald, skader og fordrevne personer i Libanon , og GD ECHO reagerede ved at mobilisere 50 mio. EUR til finansiering af sundhedsvæsen, nødhjælp til fødevarer og andre nødvendigheder, vand og sanitet samt midlertidigt husly. Da krigshandlingerne var overstået, fokuserede GD ECHO på de tilbageværende nødhjælpsbehov og rehabilitering i mindre omfang.

Asien

I 2006 mobiliserede GD ECHO 15,7 mio. EUR som fortsat bistand til flygtninge fra Burma ved grænsen mellem Thailand og Burma og til de mest udsatte grupper, der er ofre for den langvarige konflikt i Burma. Der blev tildelt midler for at forbedre den statsløse muslimske befolkning i det nordlige Burma.

Der blev afsat et budget på 22,5 mio. EUR med henblik på at opretholde genintegreringen af tilbagevendte flygtninge og fordrevne personer samt sårbare grupper, der er ramt af konflikten og tørken i Afghanistan, og at beskytte afghanske flygtninge i Pakistan og Iran .

Latinamerika

Hovedindsatsen skete i Colombia , hvor der blev afsat 12 mio. EUR til personer, der var ramt af den langvarige konflikt. Det første mål for GD ECHO's intervention var at sørge for bistand inden for vand og sanitet, husly, fødevarehjælp, uddannelse m.v. med fokus på beskyttelse, så de skrøbelige betingelser for beskyttelse i Colombia kunne styrkes.

Komparativ analyse

Den komparative analyse i figuren nedenfor over den geografiske fordeling af finansieringsbeslutninger for 2001-2006 viser, at hvor AVS-landenes andel af midlerne i de foregående år konstant var steget, vendte denne tendens i 2005, hvor hovedparten af midlerne gik til Asien i forbindelse med de to store kriser i denne verdensdel: tsunamien og jordskælvet i Kashmir. I 2006 kom AVS-landene igen på førstepladsen med omkring halvdelen af budgettet. Hvis man betragter tallene over en femårsperiode, står det klart, at finansieringen til de forskellige regioner og verdensdele svinger meget, hvilket bekræfter, at GD ECHO's indsats er lagt an til at være kortvarig. Det skal også bemærkes, at over 96 % af budgettet til humanitær bistand går til at finansiere humanitære operationer, mens mindre end 4 % bruges til støtteomkostninger (information, revision, vurderinger m.v.).

[pic]

Temafinansiering

Da de større internationale organisationer med et humanitært mandat (FN-relevante agenturer, ICRC, IFRC m.v.) spiller en central rolle i effektiv levering af humanitær bistand, har GD ECHO også i 2006 støttet en styrkelse af deres institutionelle kapacitet gennem temafinansierede programmer.

I 2006 støttede GD ECHO programmer fra UNOCHA (informationsstyring), UNHCR (flygtningeregistrering), UNICEF (beskyttelse af børn og nødhjælp) og WFP med henblik på behovsvurdering. Der var løbende programmer sammen med WHO (sundhedsaktion i krise) og IFRC (katastrofestyring og nødhjælp). Endelig fik ICRC tilskud til programmatiske beskyttelsesaktiviteter.

Katastrofeberedskabsaktiviteter (herunder DIPECHO)

I overensstemmelse med Rådets forordning nr. 1257/96 fremmer GD ECHO katastrofeberedskab gennem støtte, samordning og det specifikke DIPECHO-program. Konsekvenserne af bestemte farer og den mere åbne anerkendelse af den globale opvarmning og dens resultater viser, hvor relevant og tiltrængt dette engagement er.

På strategisk plan har GD ECHO i 2006 styrket sine institutionelle ressourcer til katastrofeberedskab, som skal være med til at frembringe en mere sammenhængende og omfattende metode til strømlining af katastrofeberedskabet ved humanitære hjælpe- og rehabiliteringsprogrammer. Dette er i fuld overensstemmelse med det globale fokus på at mindske risikoen for katastrofer blandt humanitær- og udviklingsdonorerne og med den planlagte opfølgning af Hyogo-handlingsrammen for 2005-2015.

I 2006 fortsatte GD ECHO sit engagement i støtteaktiviteter, der havde til formål at sikre, at udviklingsdonorerne medtager aspekter af reduktion af katastroferisici i deres arbejde i de regioner, hvor der er risiko for naturkatastrofer som jordskælv, oversvømmelser, cykloner m.v., og at støtte praktiske initiativer til at mindske disse risici. GD ECHO er derudover en konsekvent fortaler for lokalt baserede løsninger med reduktion af katastroferisici, der styrker de udsatte samfunds evne til at klare sig.

Udviklingslandene er særligt følsomme over for farer på grund af væsentlige svagheder i den nationale udrykningskapacitet og lokalsamfundenes evne til at håndtere de negative konsekvenser af sådanne katastrofer. DIPECHO-projekterne er katastrofeberedskabsprogrammer i lokalsamfundene, der fokuserer på de samfund, der er mest udsat for naturkatastrofer og kun i begrænset omfang kan klare sig. Projekterne har et tydeligt formål, der kan kopieres af andre, og som skal indgå i den langsigtede udvikling og de nationale strategier. Ud over de landebaserede operationer indeholder DIPECHO-handlingsplanerne regionale projekter, da naturkatastrofer ikke holder sig inden for landegrænser. I 2006 bevilgede GD ECHO i alt 19,05 mio. EUR til DIPECHO-handlingsplaner i Mellemamerika, Centralasien og Sydøstasien.

En ny udvikling i 2006 var, at GD ECHO traf en væsentlig regional beslutning (10 mio. EUR) til katastrofeberedskab for hyrdebefolkninger, så de bedre kunne forberede sig på tørke, der udvikler sig langsomt, i området omkring Afrikas Horn (Sudan, Djibouti, Somalia, Etiopien, Kenya, Uganda og Eritrea). Dette program er udviklet i tæt samarbejde med Generaldirektoratet for Udvikling og Samarbejdskontoret EuropeAid.

Sammenkobling af nødhjælp, rehabilitering og udvikling (LRRD)

GD ECHO har forpligtet sig til at udvikle strategier for ordentlig tilbagetrækning og humanitær bistand ( sammenkoblingen mellem nødhjælp, rehabilitering og udvikling, "LRRD"). GD ECHO har deltaget aktivt i den nyligt genlancerede gruppe om LRRD, som går på tværs af tjenestegrenene og involverer Generaldirektoratet for Eksterne Forbindelser, Generaldirektoratet for Udvikling og Samarbejdskontoret EuropeAid. Med de nye eksterne instrumenters ikrafttræden i 2007 (DCI, især stabilitetsinstrumenter) skabes der nye omgivelser for gennemførelsen af LRRD, som ECHO begyndte at forberede i 2006 sammen med de andre tjenestegrene. Der er blevet taget specielt hensyn til overgangsfasen mellem fødevarehjælp og fødevaresikkerhed, da GD ECHO har overtaget hele budgettet til fødevarenødhjælp. GD ECHO har besluttet at udpege fem lande som pilotprojekter, så man kan forbedre igangværende eller udfordrende LRRD-politikker. Der er tale om Kenya, Liberia, Mauretanien, Sudan og Uganda. I flertallet af disse lande var der ved årets udgang opnået betydelige resultater. Denne proces blev styrket af planlægningsprocessen for 10. EUF, og der sker bestræbelser på at styrke den yderligere.

Vigtigste partnere i humanitære operationer

Den humanitære bistand fra GD ECHO gennemføres via partnere. GD ECHO samarbejder med omkring 200 ngo'er, FN-agenturer og internationale organisationer som Den Internationale Røde Kors Komité og Det Internationale Forbund af Røde Kors- og Røde Halvmåne-selskaber.

Det er vigtigt for GD ECHO at have mange forskellige partnere. Derved bliver det muligt at dække det stigende behov i hele verden. GD ECHO udvikler hele tiden effektive arbejdsforbindelser med sine partnere, både på det politiske plan og i forbindelse med selve det humanitære hjælpearbejde.

I 2006 gennemførte GD ECHO især sine operationer gennem ngo'er (52 %), FN's agenturer (37 %) og internationale organisationer (11 %). Yderligere oplysninger om den årlige fordeling mellem partnerfamiliens medlemmer findes i bilaget, punkt V.6 og V.7.

FORBINDELSER MED ANDRE EU-INSTITUTIONER, MEDLEMSSTATER, STØRRE HUMANITÆRE PARTNERE OG DONORER FRA TREJDELANDE

Som i de forudgående år har GD ECHO haft et aktivt forhold til andre institutioner, medlemsstater, internationale organisationer og andre relevante aktører som donorer fra lande uden for EU, så man kunne fremme humanitære principper og værdier.

Ved udgangen af 2006 lancerede GD ECHO en omfattende høringsproces blandt EF's humanitære partnere og medlemsstaterne om centrale humanitære emner som de målsætninger, principper og værdier, der ligger til grund for humanitær bistand, udfordringerne for de humanitære aktører og gennemførelse af humanitær bistand.

Resultatet af denne høring vil blive brugt ved udarbejdelsen af en meddelelse fra Kommissionen, hvor der vil blive søgt udarbejdet en EU-konsensus om principperne og bedste praksis for humanitære aktioner og samtidig en dagsorden for gennemførelse af en mere samordnet metode, så Den Europæiske Union maksimerer sit bidrag til den kollektive internationale humanitære indsats. Den europæiske konsensus bør medvirke til at skabe en mere sammenhængende, konsekvent og omfattende tilgang til humanitær bistand.

Flere detaljer om disse partnere kan findes i bilaget, del II.

ANDRE AKTIVITETER

Som led i sine aktiviteter arbejder GD ECHO også med andre opgaver for at støtte levering og kvaliteten af den humanitære bistand:

1. Udvikling af GD ECHO's sikkerhedspolitik for medarbejdere, der leverer humanitær bistand.

2. Styrkelse af udrykningskapaciteten på stedet gennem oprettelse af hold fra flere sektorer.

3. Kommunikationsstrategi og information.

4. Hvad angår uddannelsesinitiativer, støtter GD ECHO netværket for humanitær bistand (NOHA), som tilbyder et diplom på kandidatniveau, der involverer flere discipliner.

I bilagets del III findes der detaljer om disse aktiviteter.

Ordentlig gennemførelse af operationer, der finansieres af GD ECHO, sikres gennem adskillige kontrolinstanser på forskellige stadier i projektforløbet med humanitære operationer. Disse aspekter af GD ECHO's egen kontrolstrategi og dets tilsyns- og overvågningsprocedurer, beskrives i bilaget, del IV.

KONKLUSION

2006 var et særlig udfordrende år for GD ECHO, med både krisen i Libanon og en række større naturkatastrofer og en løbende byrde med humanitære kriser. Imidlertid har GD ECHO fortsat kunne opfylde sin rolle i overensstemmelse med sit mandat. Hvad angår det væsentligste politikmål, at sikre effektiv levering af humanitær bistand, er målene nået og i væsentligt omfang overskredet.

[1] De Forenede Nationers Børnefond, De Forenede Nationers Højkommissær for Flygtninge, De Forenede Nationers Verdensfødevareprogram.

[2] www.reliefweb.int.

[3] Ud over overførslen fra nødhjælpsreserven (140 mio. EUR) kom der yderligere budgetstøtte fra EUF-midlerne (28 mio. EUR) og omfordelte indtægter (7 mio. EUR).

[4] De væsentligste bidrag baseres på de højest tildelte beløb for hver region.